**‘ ንቕሓት ህዝቢ ኣፍሪቃ ኣብ መበል 21 ክፍለ ዘመን ካብ ካልኦት ዘመናት ዝሓሸ ይመስል ’**

ፖሎቲካዊ መልክዕ ሃገራት ኣፍሪቃ ካብቶም ዝሓለፉ ብዙሓት ናይ ባርነት ዓመታት ዝላቐቓ ዘለዋ የምስለን። ኣፍሪቃውያን መንነቶም ክነዓቕን ክድፈርን ከም ዝጸንሔ ኣብ ገዛእ ሃገሮም ከም ካልኣይ፡ ሳልሳይ ዜጋ ተቖጺሮም ብትኳቦ ክነባበሩ ዝተፈርዶም ፍርዲ ዓመጽ ምኳኑ ዝተማህሩሉ ዘመን ዝበጽሑ ይመስሉ። ንፍትሒ ክቃለሱ ካብ ዝጅምሩ ገለ ዓመታት ኣቕጺሩ እንተሎ፡ ብሰንኪ ሕጽረት ንቕሓት ዝኣክል ኣብ ዓለታዊ፡ ቀቢላዊ፡ ሃይማኖታዊ፡ ምትፍናን ኣድሂቡ ህዝቢ ነንሕድሕዱ ክቀታተል ስለ ዝጸንሔ፡ ገዛእቲ ስልጣኖም ከናዉሑ ሓጊዝዎም’ዩ። ዋላውን እተን ብምጣነ ሃብቲ ድሓን ዝበሃላ ሃገራት ብሰንኪ ግስሩጥ ምሕደራ፡ ህዝበን ካብ ሰብኣዊ ርህርሄ ብዝወጸ ኣገባብ ብጎዞሞን ፋስን ክቀታተል ተራእዩ። ገለ ኣብነት ንምጥቃስ ደቡብ ኣፍሪቃ፡ ናይጀሪያ፡ ከንያ፡ ሊብያ፡ ኣብ ካልኦትን ዝተራእየን ዝረኤ ዘሎን ኣስካሕካሒ ቅትለት ውጺኢት ድሕረት ምዃኑ የረድኣና።

ኣብዚ ዘለናዮ ዘመን ብፍላይ ኣብዚ ዝሓለፈ ቁሩብ ዓመታ ኣብ ኣፍሪቃ ሓድሽ ፖሎቲካዊ ተርእዮታት እናመጸ ይኸይድ ኣሎ። ህዝብታት ንመሰሎም ክሟጎቱን ጸረ ጨቆንቲ መራሕቶም ሰልፍታት ከካይዱን ይርከቡ። ኮምኡውን ምትእትታው ግዳማውያን ሓይልታት ወይ ሃገራት ዘስዓቦ ቅልውላዋት ብምቱኳር ብትሪ ኣብ ምኹናን ይርከቡ። ንኣብነት ንህዝቢ ዓለም ሃንደበት ዝኾኖ ኣብ ኢትዮጵያ ጸረ **ህወሓት ዝተገብረን ዝግበር ዘሎን ህዝባዊ ተቋውሞ** ነቲ ዞባ ፍሉይ ቱኽረት ሂቡዎ ይርከብ። ከም ሳዕበኑ ኣብ በዓል ከንያ፡ ኡጋንዳ ደቡብን ሰሜን ሱዳን ጅቡቲ ዓቢ፡ ጽልዋ ኣሕዲሩ ኣሎ። ንስርዓት ህውሓት ኣብ ትግራይ ከም ዝሕጸር ጌሩ ንተጋሩ ኣብ መላኣ ኢትዮጵያ ዝርከቡ ዓቢ ስግኣት ፈጢሩሎም ይርከብ። ህወሓት ጌግኡ ኣብ ምእራም ክንዲ ዝሰርሕ ንክልል ሶማል ህውከት ከእቱ ይርኤ። ንመሪሕነት ድ/ኣቢይ ክራገም ይስማዕ።

እቲ ዝኸፍኤ ብዛዕባ መራሕቲ ሃገራት ኣፍሪቃ፡ ናይ ምዕራባውያን ጉዙኣት ኮይኖም ጸረ ኣፍሪቃዊት ሃገር ጉጉይ መርገጽ ክወሰድ እንከሎ ምስቃጥ፡ ካብኡ ሓሊፎም ምስ ዓመጽቲ ወገን ክሕዙ ድሕር ዘይምባሎም እዩ። ኣብዚ ዘለናዮ መበል 21 ክፍለ ዘመን ኣብ ልዕሊ ሃገራት ኣፍሪቃ ዝወረደ ግፍዕታት ቀንዲ ሃንደስቱ ኣሜሪካን መሓዙታን ይኹና እምበር ኣሳሰይትን ኣሳለጢ (ተላኣኽቲ) መራሕቲ ሃገራት ኣፍሪቃውን ኣካል ናይ ዝተፈጸሙ ገበናት እዮም። ልብያ ክትድብደብ ከላ ዓገብ ዝበላ በጻብዕ ዝቁጸራ ሓንቲ ካብኤን ኤርትራ’የን። ድምጺ ህዝቢ ኢትዮጵያን ብወያነ ክጭወ ከሎ ብጀካ ኤርትራ ዝተቛወመት ሃገር ኣይነበረትን። ምትእትታው ኣሜሪካውያን ኣብ ጉዳይ ደቡብ ሱዳን ሕጂውን ብጀካ ኤርትራ ብትሪ ዝተቛወመት ሃገር ኣይነበረትን። ኣሜርካውያን ኣብ ግዜ ክሊንቶን ህዝቢ ሶማል ክድብድቡ ከለዉ ኤርትራ ሃህ ኢላ ብጋህዲ ክትኩንን ከላ፡ ወያነ ደጋፊት ኮይና ማእለያ ዘይብሉ ግፍዕታት ኣብ ልዕሊ ሶማላውያን ፈጺማ፡፡

ኤርትራ ብሓሶት ዝተሃንደሰ ማዕቀብ ኣብ ልዕሊኣ ክፍረድ ከሎ፡ ጅቡቲ፡ ኢትዮጵያ ሶማልን ደገፍቲ ኮይነን ከም ውራያ ክጽብቐላ ላዕልን ታሕትን ትብል በዓልቲ ውራይ ከውደኽድኻ ተራእየን። እሞኻ እተን ጎረባብትና ብብዙሕ መንገዲ ካብ ኩለን ሃገራት ኣፍሪቃ ምሳና ቅርበት ዘለወን። ሕብረት ኣፍሪቃ ይኹን ኢጋድ ብጽልዋ ኣሜርካን ወያነን ዓገብ ካብ ምባል ኣፈን ተሎጒመን።

መንግስቲ ኤርትራ ኣብ ልዕሊ ሃገሩ ብሓፈሻኡ ኣብ ልዕሊ ኣፍሪቃውያን ዝወረደን ዝወርድ ዘሎ በደል ከቢድን ግዜ ዝወስድ፡ ግን ከኣ ተሰዓራይ ምዃኑ ይኣምን። ንምቅልጣፉ ኣፋዊ ዘይኮነ ተግባራዊ ኣርኣያ ኮይኑ ይሰርሕ። ሎሚ መትከል ህዝቢ ኤርትራ ኣብ ኣፍሪቃ ሞደል ኮይኑ ክስርሓሉ ጀሚሩ ኣሎ ኢልና እንተተዛረብና ምግናን ወይ ጃህራ ኣይኮነን፡፡ ሓቂ ኣብሪሁዎ ስለ ዘሎ። ኮምኡ ስለ ዝኾነ ምሕዝነት ኤርትራ፡ ሶማል፡ ኢትዮጵያን ንሰላምን ፍቕሪ ህዝበን ኣብ መስርሕ ይርከባ። ዓላማ መንግስቲ ኤርትራ ቅኑዕ እንተዘይከውን ኔሩ ሎሚ መራሕቲ ኢትዮጵያን ሶማልን ኤርትራን ብዘተኣማምን መንፈስ ምሕዝነቶም ኣይመርኣዩን ኔሮም። መንግስቲ ይመርሕ ይሕንጽጽ፡ ህዝቢ ይኽተል ይፍጽም። መንግስቲ ሕጊ የውጽእ፡ ህዝቢ ኣብ ተግባር የውዕሎ። ኣብ ረብሓ ሓፋሽ ጥቅሚ ዘይብሎም ባእታታት ወይ ጉጅለታት ነዚ ዝካየድ ዘሎ ግስጋሰ ዘይትርጉሙ ሂቦም ህዝቢ ዘጋግዩ ከምዘለዉ ብምርዳእ፡ ህዝቢ ሰለስቲኤን ሃገራት ብቱኽረት ክምክቶምን ኣብ ሕጊ ከቕርቦምን ግደታዊ ሓለፍነት ኣለዎ። መስርሕ ሰላም ተጀሚሩ ድኣንበር ኣብ ቅድሚኡ ዓበይቲ ብድሆታት ከምዘለዉ ምዝንጋዕ ኣይግባእን።

ጽልዋ መስርሕ ሰላም ኣብ ካልኦት ሃገራት ኣፍሪካ ንህዝብታተን ተስፋ፡ ንመራሕተን ስግኣት ከም ዝኸውን ኩልና ክንርድኦ ዝግባእና ይመስለኒ። ሓደ ካብቲ መራሕቲ ሃገራት ኣፍሪቅ ኣብ ጎድኒ ኤርትራ ደው ክብሉ ዘይገብሮም ምኽንያት ኤርትራ ዘለዋ ኣቛዋም ንውጹዓት ኣህዛብ ዝጣበቕ፡ ንኸደምቲ ዘቃልዕ ስለ ዝኾነ’ዩ፡፡ ከደምቲ ዝፈጸሙዎ ገበናት እቕረ ዝበሃሎ ስለ ዘይኮነ ክሳብ ትንፋስ ዘላቶም ጸረ ሰላም ካብ ምቅላስ ኣይክቑጠቡን እዮም። ንኣብነት ጃንዳ ወያነ ሕጂ ትጥቀመሉ ዘላ ሜላ ሃሱሳት ኣብ ፈይስ ቡክ ኣዋፊርካ ህወሓትስ ብቐደሙ ንደመር እዮም ዝብሉ ኔሮም ዝብል ቃል ትርጉሙ ጠምዚዝካ ግሩሃት ንምድንጋር ስረሔይ ኢላ ተተሓሒዛቶ ከምዘላ ንኹሉ ኤርትራዊ ይኹን ኢትዮጵያዊ ሓድሽ ነገር ኮይኑ ክርድኦ የብሉን። ዶ/ኣቢይ ናይ ኣልጀርስ ስምምዕ ብምሉኡ ተቐቢልናዮ ኣሎና፡ ከነተግብሮ ኢና ምስ በለ ነገር ተጨሪሱ’ዩ። ብዶ/ኣቢይ ኣገላልጻ ንደመር ክበሃል ከሎ 1+1=2፡ ክልተ ሃገራት ንረብሓ ህዝበን ኣብ ኩሉ መዳያት ምዕብልናን ጸጥታን ክተሓጋገዛ ማለት’ዩ። ብናይ ሃሱሳት ኣተሓሳስባ ግን 1 +1 = 1 ኤርትራ ወይ ኢትዮጵያ ትበሃል ሃገር ክትህሉ ጥራሕ’ዩ ዘስምዕ። ሕጂኳ 1 + 1 + 1 =3 ሶማል ስለ ዝተወሰኸት። ሰለስተ ሃገራት ንሓደ ዓላማ። ጽባሕ ሱዳንን ጁቡቲን ምስ መጻ እቲ ቁጽሪ ክውስኽ’ዩ። 1 + 1 + 1 + 1 + 1 =5 ክበሃልዩ። ሓሙሽተ ሓገራት ኣብ ናይ ሓባር ጥቕሚ ንምስራሕ ተሰማሚዕና እዩ ዝኸውን ዘሎ።

ከም ለበዋ ንኹሉ ደላይ ሰላም ከተሓላልፎ ዝደሊ መልእኽቲ፡ ሃሱሳት ብዝብልዎ ወይ ብዝድምሩዎ ቁጽሪ ኣይንኺድ፡ 1+1+1+1+1 =1 ኣደማምራ ሃሱሳት 4 ከም ጨው ሓቒቐን 1 ተሪፋ’ዩ ውጺኢቱ። ካልእ መንግስቲ ዘይኣወጆ ወይ ዘየውጽኦ መግለጺ ከም ሓቂ ክንወስዶ ኣይግባእን። ከምቲ ሰይጣን ንሄዋን ከስሕታ ኣምላኽ ካብዚኣ ኣይትብልዑ ዝበለኩም መታን ኮምኡ ከይትፈልጡ ኢሉኩም እዩ ዝበሎ ብሓሶት ዘስሓቶም፡ ጃንዳ ምስ ኮራኹራ ህግደፍ ከይትፈልጡ ደሊኩም እምበር ጉዳይ ዶብ ተሪፉዩ እናበለት ህዝቢ ጸረ መንግስቲ ከተዕጥቖ ብዙሕ ጻዕርታት እያ ትገብር ዘላ። ብናይ በዓል ደብረጸን ዘረባ ቀትሪ ከይንትዓሻሾ። እቲ ብለይቲ ዝኣልሙዎ ክንዝንግዖ የብልናን።

ስኒት ንህዝብታት ደለይቲ ሰላም ዘልኣለማዊ ዝክሪ ንሰማእታትና ዓወት ንሓፋሽ ገብረንጉስ መስመር ሰነ 16,2018